ai4bharat/Pralekha huggingface dataset:
रक्षा मंत्रालय
एयर मार्शल राकेश कुमार सिंह भदौरिया पीवीएसएम एवीएसएम वीएम एडीसी ने वायु सेना के उपप्रमुख के रूप में कार्यभार ग्रहण किया
एयर मार्शल राकेश कुमार सिंह भदौरिया पीवीएसएम एवीएसएम वीएम एडीसी ने आज वायु सेना के उपप्रमुख के रूप में कार्यभार ग्रहण किया।
एयर मार्शल भदौरिया राष्ट्रीय रक्षा अकादमी के पूर्व छात्र हैं। उन्हें 15 जून, 1980 को भारतीय वायु सेना के फाइटर स्ट्रीम में कमीशन अधिकारी बनाया गया था। उन्होंने संपूर्ण मैरिट क्रम में प्रथम स्थान प्राप्त किया था और इसके कारण उन्हें प्रतिष्ठित ‘स्वॉर्ड ऑफ ओनर’ से सम्मानित किया गया था। उनके पास 26 प्रकार के लड़ाकू और परिवहन विमानों को उड़ाने का 4250 घंटे से अधिक का अनुभव है। वे एक प्रायोगिक जांच पायलट, श्रेणी-ए अर्हता वाले फ्लाइंग इंस्ट्रकटर और एक पायलट अटैक इंस्ट्रकटर भी हैं। उन्होंने कमांड एंड स्टाफ कॉलेज, बांग्लादेश से रक्षा अध्ययन में स्नात्कोत्तर पाठ्यक्रम पूरा किया।
एयर मार्शल भदौरिया ने अनेक महत्वपूर्ण पदों पर काम किया है। जगुआर स्क्वाड्रन और प्रीमियर एयर फोर्स स्टेशन का कमान, एयरक्राफ्ट और सिस्टम टेस्टिंग स्टेबलिस्टमेंट में फ्लाइट टेस्ट स्क्वाड्रन का कमान अधिकारी, फ्लाइट कोम्बेट एयरक्राफ्ट परियोजना पर आधारित राष्ट्रीय उड़ान परीक्षण केंद्र का प्रमुख जांच पायलट और परियोजना निदेशक का पद इनमें शामिल है। वे हल्के युद्धक विमानों पर प्रारंभिक उड़ान जांचों में प्रमुख तौर पर शामिल थे। एयर मार्शल भदौरिया ईओआई मॉस्को में एयर अटैची, वायु सेना  के सहायक प्रमुख, राष्ट्रीय रक्षा अकादमी के कमांडेंट, सीएसी मुख्यालय में वरिष्ठ वायु सेना अधिकारी, वायु सेना मुख्यालय में वायु सेना उपप्रमुख और दक्षिण वायु कमान के एयर ऑफिसर कमांडिंग इन चीफ भी थे। वर्तमान नियुक्ति से पहले वे प्रशिक्षण कमान के एयर ऑफिसर कमांडिंग इन चीफ थे।
उनके उज्ज्वल करिअर के दौरान वायु सेना प्रमुख द्वारा उनकी सराहना की गई। उन्हें परम विशिष्ट सेवा मैडल, अति विशिष्ट सेवा मैडल और वायु सेना मैडल से सम्मानित किया गया।
सामाजिक न्याय एवं अधिकारिता मंत्रालय
मंत्रालय ने श्रवणबाधितों के लिए आईडीसीए टीआर-नेशन के एकदिवसीय मैच में बांग्लादेश के खिलाफ भारतीय श्रवणबाधित क्रिकेट टीम के विजेताओं को सम्मानित किया
आज 1 जून, 2023 को दिव्यांगजनों के अधिकारिता विभाग के सचिव श्री राजेश अग्रवाल ने दिल्ली के सीजीओ काम्पलेक्स में पंडित दीन दयाल अंत्योदय विभाग के सम्मेलन कक्ष में श्रवणबाधितों के लिए आईडीसीए टीआर-नेशन के वन डे, 2023 की विजेता टीम को सम्मानित किया। यह अंतर्राष्ट्रीय टूर्नामेंट 29 अप्रैल और 5 मई के बीच आयोजित किया गया था और मर्लिन राइज, स्पोर्ट्स सिटी, क्लब पवेलियन क्रिकेट ग्राउंड, राजारहाट, कोलकाता में इसका सफल समापन हुआ। भारतीय बधिर क्रिकेट टीम ने रिकॉर्ड 166 रनों से बांग्लादेश की श्रवणबाधित टीम को हराकर आईडीसीए टीआर-नेशन एकदिवसीय मैच 2023 जीता।
इस अवसर पर दिव्यागंजनों के अधिकारिता विभाग के सचिव श्री राजेश अग्रवाल ने कोच और अध्यक्ष आईडीसीए सहित टीम के सभी सदस्यों को उनके उत्कृष्ट प्रयासों के लिए बधाई दी। उन्होंने टीम के प्रत्येक सदस्य से उनकी पृष्ठभूमि, रोजगार की स्थिति आदि जानने के लिए बातचीत की। उन्होंने कतर में होने वाले श्रवणबाधित आईसीसी एकदिवसीय विश्व कप में टीम की जीत की कामना की।
आईडीसीए की संरक्षक सुश्री रीना जैन मल्होत्रा ने जानकारी दी कि आईडीसीए का गठन 2020 में किया गया था और सोसायटी पंजीकरण अधिनियम 1860 के तहत पंजीकृत किया गया था, जिसका एकमात्र उद्देश्य देश के श्रवणबाधित एथलीटों के बीच क्रिकेट के खेल को बढ़ावा देना और उन्हें अपनी प्रतिभा का प्रदर्शन करने और राष्ट्रीय स्तर पर अपने संबंधित राज्यों और अंतरराष्ट्रीय स्तर पर देश का प्रतिनिधित्व करने के लिए एक मंच प्रदान करना था। उन्होंने आगे बताया कि भारतीय श्रवणबाधित क्रिकेट संघ  भारत में श्रवणबाधित क्रिकेट के लिए एक शासी निकाय है और डीआईसीसी  का सदस्य है जो विश्व स्तर पर बधिर क्रिकेटरों के बीच क्रिकेट को बढ़ावा देने के लिए आईसीसी के साथ मिलकर काम करता है।
PIB Headquarters
कोविड-19 पर पीआईबी का बुलेटिन
|
|
- राष्ट्रव्यापी टीकाकरण अभियान में अब तक टीके की 192.82 करोड़ से अधिक खुराक दी जा चुकी हैं
- वर्तमान में 15,414 सक्रिय मामले
- वर्तमान सक्रिय मामले 0.04 प्रतिशत
- संक्रमण से मुक्त होने की दर 98.75 प्रतिशत
- बीते 24 घंटे में 2,167 मरीज संक्रमण से मुक्त हुए, देश में संक्रमण से मुक्त होने वालों की संख्या बढ़ कर 4,26,04,881 हुई
- बीते 24 घंटे में देश में 2,628 नये मामले दर्ज किये गए
- दैनिक पॉजिटिविटी दर 0.58 प्रतिशत
- साप्ताहिक पॉजिटिविटी दर 0.51 प्रतिशत
- अब तक कुल 84.84 करोड़ जांच की गयी, बीते 24 घंटे में 4,52,580 जांच की गई
#Unite2FightCorona #IndiaFightsCorona
PRESS INFORMATION BUREAU
MINISTRY OF INFORMATION & BROADCASTING
GOVERNMENT OF INDIA
प्रधानमंत्री कार्यालय
जाइडस यूनिवर्स की दुनिया की पहली डीएनए आधारित 'जाइकोव-डी' वैक्सीन को मंजूरी मिलना भारत के वैज्ञानिकों के अभिनव उत्साह का प्रमाणः प्रधानमंत्री
प्रधानमंत्री श्री नरेन्द्र मोदी ने कहा है कि जाइडस यूनिवर्स की दुनिया की पहली डीएनए आधारित 'जाइकोव-डी' वैक्सीन को मंजूरी मिलना भारत के वैज्ञानिकों के अभिनव उत्साह का प्रमाण है।
सीडीएससीओ इंडिया इनफो के एक ट्वीट पर प्रतिक्रिया देते हुए प्रधानमंत्री ने कहा;
'भारत पूरे जोश के साथ कोविड-19 से लड़ रहा है। जाइडस यूनिवर्स  की दुनिया की पहली डीएनए आधारित 'जाइकोव-डी'  वैक्सीन को मंजूरी मिलना भारत के वैज्ञानिकों के अभिनव उत्साह का प्रमाण है। यह वास्तव में एक महत्वपूर्ण उपलब्धि है।'
पेट्रोलियम एवं प्राकृतिक गैस मंत्रालय
'एलपीजी के घरेलू उपभोक्ताओं को सब्सिडी हस्तांतरण की वर्तमान व्यवस्था में कोई बदलाव नहीं'
एलपीजी  सब्सिडी योजना के प्रत्यक्ष लाभ हस्तांतरण  में परिवर्तन से संबंधित कुछ प्रेस रिपोर्टों की ओर ध्यान आकर्षित किया जाता है। यह स्पष्ट किया जाता है कि ये प्रेस रिपोर्ट तथ्यों पर आधारित नहीं हैं और डीबीटी व्यवस्था में परिवर्तन करने से संबंधित कोई भी प्रस्ताव पेट्रोलियम और प्राकृतिक गैस मंत्रालय के विचाराधीन नहीं है।
इन रिपोर्टों में यह जानकारी दी गई है कि सरकार एलपीजी के घरेलू उपभोक्ताओं को सब्सिडी प्राप्त सिलेंडरों की आपूर्ति करने की पूर्ववर्ती प्रणाली को ही फिर से चलन में ला सकती है। दूसरे शब्दों में, सरकार 'पहल' योजना के तहत एलपीजी उपभोक्ताओं के सीधे बैंक खातों में नकद सब्सिडी का हस्तांतरण करने की वर्तमान व्यवस्था पर विराम लगा सकती है।
वित्त मंत्रालय
आयकर विभाग ने राजस्थान में छापेमारी की
आयकर विभाग ने 22.12.2021 को दो समूहों और उनकी व्यावसायिक संस्थाओं की तलाशी ली तथा जब्ती अभियान चलाया। इनमें से एक समूह राजस्थान, महाराष्ट्र और उत्तराखंड में बिजली के स्विच, तार, एलईडी, रियल एस्टेट तथा होटल व्यवसाय से संबंधित व्यापारिक कार्यों में लगा हुआ है, जबकि दूसरा समूह जयपुर और इसके आसपास के शहरों में धन उधार देने की गतिविधियों में संलग्न है। तलाशी अभियान के तहत जयपुर, मुंबई और हरिद्वार सहित विभिन्न स्थानों में फैले 50 से अधिक परिसरों में छापेमारी की गई है।
तलाशी की कार्रवाई के दौरान बड़ी संख्या में आपत्तिजनक दस्तावेज एवं डिजिटल डाटा मिले हैं और उन्हें जब्त कर लिया गया है।
जब्त किए गए साक्ष्यों के प्रारंभिक विश्लेषण से पता चलता है कि स्विच, वायर, एलईडी आदि के निर्माण के कारोबार में लगी कई संस्थाएं ऐसे सामान बेच रही हैं जो नियमित खातों में दर्ज नहीं किये गए हैं। जांच के दौरान यह भी पाया गया कि वे कर योग्य आय को कम करने के लिए फर्जी खर्चों का दावा प्रस्तुत कर रहे थे। माल की बेहिसाब बिक्री पर नकद राशि प्राप्त होने के सबूत भी मिले हैं। इस समूह के मामले में तलाशी दल ने 150 करोड़ रुपये से अधिक की अघोषित आय वाले लेनदेन का पता लगाया है। समूह के प्रमुख व्यक्ति ने 55 करोड़ रुपये को अघोषित आय के रूप में स्वीकार किया है और उस पर कर का भुगतान करने की पेशकश की है।
दूसरे समूह से संबंधित जब्त किये गए तथा अन्य प्राप्त हुए दस्तावेजों के विश्लेषण से पता चला है कि अधिकांश ऋण नकद में दिए गए हैं और इन ऋणों पर अपेक्षाकृत उच्च ब्याज दर वसूल की गई है। इस कार्य में लगे व्यक्तियों की आय की विवरणी में न तो अग्रिम ऋण और न ही उस पर अर्जित ब्याज की आमदनी का खुलासा किया गया है। इस समूह में 150 करोड़ रुपये से अधिक की अघोषित आय के प्रमाण मिले हैं।
अब तक की गई तलाशी कार्रवाई में कुल 17 करोड़ रुपये की बेहिसाबी नकदी व जेवरात बरामद किए गए हैं।
आगे की जांच जारी है।
आयुष
आयुष मंत्री ने स्नातकोत्तर पाठ्यक्रमों का शुभारंभ किया और एनएचआरआईएमएच में स्वामी अथूरदासजी की आवक्ष प्रतिमा का अनावरण किया
आयुष राज्य मंत्री  श्री श्रीपद नाईक ने आज कोट्टायम में राष्ट्रीय होम्योपैथी मानसिक स्वास्थ अनुसंधान संस्थान में स्नातकोत्तर पाठ्यक्रमों और राष्ट्रीय सेमिनार का शुभारंभ किया। इस अवसर पर श्री नाईक ने स्वामी अथूरदासजी की आवक्ष प्रतिमा का अनावरण किया, जो अनुसंधान संस्थान के संस्थापक थे।
इस अवसर पर श्री नाईक ने कहा कि स्वामीजी शुरूआती वर्षों में केरल में होम्योपैथी को लोकप्रिय बनाने के लिए इतने प्रतिबद्ध थे कि लोग उन्हें केरल का हैनीमन कहते थे। उन्होंने कहा कि कांस्य प्रतिमा स्वामी जी को सच्ची श्रद्धांजलि है और यह छात्रों तथा संस्थान में आने वाले लोगों के लिए प्रेरणा का स्रोत बनी रहेगी।
श्री श्रीपद नाईक ने कहा कि उनके मंत्रालय ने केन्द्रीय होम्योपैथी अनुसंधान परिषद के अंतर्गत केन्द्रीय अनुसंधान संस्थान का उन्नयन कर राष्ट्रीय होम्योपैथी मानसिक स्वास्थ्य अनुसंधान संस्थान करने का फैसला किया है। उन्होंने कहा कि इसका मुख्य उद्देश्य अनुसंधान को उच्च अध्ययन से जोड़ना है, ताकि होम्योपैथी का तेजी से विकास हो सके।
उन्होंने संस्थान के विकास के लिए 7.59 एकड़ जमीन आवंटित करने के केरल सरकार के फैसले पर खुशी जाहिर की। उन्होंने कहा कि यहां मनोविकारों और अन्य अवस्थाओं का आधुनिक तरीके से इलाज हो सकता है और यह संस्थान छात्रों को अनुसंधान के लिए अनुशासनात्मक माहौल दे सकता है।
उन्होंने जोर देकर कहा कि आयुष मंत्रालय होम्योपैथी को बढ़ावा देने के लिए प्रतिबद्ध है। मानसिक बीमारी और अवसाद के मामलों में बढ़ोतरी हो रही है। दुर्व्यवहार की घटनाएं और शराब समाज में अनेक बुराइयों का कारण हैं। आत्महत्या, घरेलू हिंसा और वैवाहिक जीवन में मनमुटाव की घटनाएं बढ़ रही हैं। अत: इन समस्याओं के समाधान के लिए स्वास्थ्य सेवा प्रणाली में रणनीतिक बदलाव की आवश्यकता है।
इस अवसर पर मौजूद अन्य व्यक्तियों में केन्द्रीय होम्योपैथी अनुसंधान परिषद के महानिदेशक डॉ. राज के. मनचंदा, अथूरश्रम कुरीची के अध्यक्ष श्री पी. गोपालकृष्णन नायर, एएनएसएसएचएमसी, कुरीची के प्रधानाचार्य डॉ. आर. वेणु गोपाल, एनएचआरआईएमएच, कोट्टायम की संचालन परिषद के सदस्या डॉ. एन. राधा, गर्वेंनमेंट होम्योपैथिक मेडिकल कॉलेज, तिरुवनंतपुरम के प्रधानाचार्य डॉ. सुनील राज, राष्ट्रीय आयुष मिशन, केरल के राज्य कार्यक्रम अधिकारी डॉ. जय नारायणन, आयुष मंत्रालय में सलाहकार  डॉ. कंवल शेट्टी, ग्राम पंचायत कुरीची की सदस्य श्रीमती सुजाता, कुरीची ग्राम पंचायत के अध्यक्ष श्री मनोज जॉर्ज, जिला पंचायत के अध्यक्ष श्री सन्नी पमपादी, एनएचआरआईएमएच के प्रधानाचार्य डॉ. जनार्दनन नायर शामिल हैं। डॉ. नायर ने धन्यवाद भाषण दिया। कोट्टायम और पथनमथीट्टा जिलों के चिकित्सा अधिकारियों के लिए प्रशिक्षण कार्यक्रम शुरू किया गया।
पर्यटन मंत्रालय
पांच दिन चलने वाले 'भारत पर्व' का नई दिल्ली के लाल किले में शुभारंभ हुआ
इस साल के प्रमुख आकर्षण हैं स्टैच्यू ऑफ यूनिटी की प्रतिकृति और गांधी ग्राम
गणतंत्र दिवस 2019 के जलसे के हिस्से के तौर पर,'एक भारत श्रेष्ठ भारत' की भावना को दर्शाने वाले कार्यक्रम 'भारत पर्व' का शुभारंभ आज लाल किले में किया गया। पर्यटन मंत्रालय के महानिदेशक श्री सत्यजीत राजन ने आज इस कार्यक्रम का उद्घाटन किया। पर्यटन मंत्रालय द्वारा अन्य केंद्रीय मंत्रालयों और राज्य सरकारों के सहयोग से इस पर्व के चौथे संस्करण को 26 से 31 जनवरी 2019 तक आयोजित किया जा रहा है।
‘भारत पर्व’ आम लोगों के लिए 26 से 31 जनवरी 2019 तक प्रति दिन दोपहर के 12 बजे से रात 10 बजे तक खुला रहेगा। इसमें प्रवेश का कोई शुल्क नहीं लगेगा। हालांकि इस कार्यक्रम में प्रवेश के लिए पहचान पत्र साथ में लाना होगा। इस साल के आयोजन की प्रमुख सुर्खियों में मूर्तिकार डॉ. राम वनजी सुतार द्वारा बनाई गई 'स्टैच्यू ऑफ यूनिटी' की प्रतिकृति और गांधी ग्राम है जिसमें 10 चित्रकार 'महात्मा गांधी की विचारधारा' की थीम पर पेंटिंग बनाएंगे।
पर्यटन मंत्रालय द्वारा आयोजित इस कार्यक्रम की इस साल की सुर्खियों में गणतंत्र दिवस परेड की झांकी, सशस्त्र बलों के बैंडों का प्रदर्शन  और विज्ञापन एवं दृश्य प्रचार निदेशालय  की फोटो प्रदर्शनी है। इस कार्यक्रम में विशेष पर्यटक रेलगाड़ियों का आईआरसीटीसी द्वारा प्रचार, 'जागो ग्राहक जागो' उपभोक्ता जागरूकता अभियान और शिल्प वस्तुओं की प्रदर्शनी एवं बिक्री भी शामिल है। यह पर्व थीमवाले राज्य मंडपों की मेजबानी भी कर रहा है जहां हर राज्य अपने पर्यटन उत्पादों के साथ साथ अपनी मजबूती का प्रदर्शन भी करता है। यहां के अन्य आकर्षण हैं - एक बहु-व्यंजन फूड कोर्ड, शिल्प मेला और देश के विभिन्न हिस्सों की सांस्कृतिक प्रस्तुतियां। इस फूड कोर्ट में राज्यों / केंद्र शासित प्रदेशों और भारतीय स्ट्रीट वेंडरों के राष्ट्रीय संघ  द्वारा स्टॉल भी लगाए गए हैं जिनमें विभिन्न क्षेत्रों के स्ट्रीट फूड को प्रदर्शित किया गया है। भारत के विभिन्न राज्यों के व्यंजनों का प्रचार करने के लिए इस फूड कोर्ट में एक प्रत्यक्ष भोजन पकाने का प्रदर्शन क्षेत्र भी बनाया गया है। उत्तराखंड भोजन प्रदर्शन 27 जनवरी 2019 को प्रदर्शित किया जाएगा। इसके साथ ही उत्तरी क्षेत्र सांस्कृतिक केंद्र  देश के विभिन्न क्षेत्रों से सांस्कृतिक प्रस्तुतियों का रोजाना संचालन करेगा।
प्रधानमंत्री कार्यालय
प्रधानमंत्री ने रामधारी सिंह दिनकर को उनकी जन्म-जयंती पर श्रद्धांजलि अर्पित की
प्रधानमंत्री श्री नरेन्द्र मोदी ने आज राष्ट्रकवि रामधारी सिंह दिनकर को उनकी जन्म-जयंती पर श्रद्धांजलि अर्पित की है।
प्रधानमंत्री ने अपने ट्वीट में कहा "राष्ट्रकवि रामधारी सिंह दिनकर जी को उनकी जन्म-जयंती पर सादर नमन। देश और समाज को राह दिखाने वाली उनकी कविताएं हर पीढ़ी के लिए प्रेरणास्रोत बनी रहेंगी।"
राष्ट्रपति सचिवालय
8 फरवरी को 'चेंज ऑफ गार्ड समारोह' नहीं
राष्ट्रीय राजधानी क्षेत्र दिल्ली के विधान सभा चुनाव के मतदान की तारीख होने और श्रीलंका के प्रधानमंत्री दौरे के कारण राष्ट्रपति भवन परिसर में शनिवार  को 'चेंज ऑफ गार्ड समारोह' आयोजित नहीं किया जाएगा।
स्वास्थ्य एवं परिवार कल्याण मंत्रालय
कोविड-19 अपडेट
राष्ट्रव्यापी कोविड टीकाकरण के तहत अब तक 195.07 करोड़ टीके लगाए जा चुके हैं
भारत में सक्रिय मरीजों की संख्या 44,513 है
सक्रिय मामलों की दर 0.10 प्रतिशत है
स्वस्थ होने की वर्तमान दर 98.68 प्रतिशत है
बीते चौबीस घंटों में 4,435 लोग स्वस्थ हुए,अब तक स्वस्थ हुए कुल लोगों की संख्या 4,26,52,743 है
पिछले 24 घंटों में 8,582 नए मामले सामने आए
दैनिक सक्रिय मामलों की दर 2.71 प्रतिशत है
साप्ताहिक सक्रिय मामलों की दर 2.02 प्रतिशत है
अब तक 85.48 करोड़ जांच की जा चुकी हैं,बीते चौबीस घंटों में 3,16,179 जांच की गई
सूक्ष्म, लघु एवं मध्यम उद्यम मंत्रालय
सूक्ष्म उद्यमों के लिए समर्थन
उद्यम पंजीकरण पोर्टल के अनुसार, भारत में  से 25 जुलाई, 2023 तक पंजीकृत एमएसएमई की कुल संख्या 1,77,37,338 थी। इनमें से 96 प्रतिशत सूक्ष्म, 03 प्रतिशत लघु और 0.3 प्रतिशत मध्यम उद्यम थे।
उद्यम पंजीकरण पोर्टल के अनुसार, पोर्टल पर पंजीकृत 90 प्रतिशत सूक्ष्म उद्यमों का शुद्ध कारोबार 50 लाख रुपये तक था।
सूक्ष्म, लघु और मध्यम उद्यम मंत्रालय, एमएसएमई ने देश में सूक्ष्म और लघु उद्यमों को समर्थन देने के लिए कई नीतिगत पहल की हैं जिनमें शामिल हैं:
प्राथमिकता क्षेत्र ऋण  के तहत लाभ प्राप्त करने के लिए अनौपचारिक सूक्ष्म उद्यमों  को औपचारिक दायरे में लाने के लिए 11.01.2023 को उद्यम असिस्ट प्लेटफॉर्म  का शुभारंभ।
खरीद और विपणन सहायता योजना के तहत, निम्नलिखित घटक सूक्ष्म और लघु उद्यमों को लाभ प्रदान करते हैं:
I. बार कोड सूक्ष्म इकाइयों को बार कोड अपनाने के लिए प्रोत्साहित करता है। इसके लिए वह एकमुश्त पंजीकरण शुल्क का 80 प्रतिशत सूक्ष्म उद्यमों को वित्तीय सहायता प्रदान करने और वार्षिक आवर्ती शुल्क  50,650 रुपये तक की वित्तीय सहायता प्रदान कर 1000 बार कोड  प्राप्त करता है।
II. ई-कॉमर्स प्लेटफॉर्म सूक्ष्म उद्यमों को ई-कॉमर्स अपनाने के लिए प्रेरित करता है। इसके लिए वह वार्षिक सदस्यता शुल्क/सदस्यता शुल्क/आकस्मिक व्यय पर सूक्ष्म उद्यमों को एनएसआईसी द्वारा संचालित ई-कॉमर्स पोर्टल "एमएसएमई ग्लोबल मार्ट" के माध्यम से अपने उत्पादों या सेवाओं  को बेचने के लिए भुगतान की गई राशि का 75 प्रतिशत तक वित्तीय सहायता प्रदान करता है, जो अधिकतम 25,000 रुपये है। ।
III. व्यापार मेलों/प्रदर्शनियों में भागीदारी को प्रोत्साहित करने और सहायता प्रदान करने के लिए प्रत्येक एमएसई इकाई को मेट्रो और ए श्रेणी में 1.50 लाख रूपये और अन्य शहरों में 80,000 रूपये तक यात्रा, माल ढुलाई शुल्क सहित किराया और आकस्मिक व्यय प्रदान कर सूक्ष्म और लघु उद्यमों की भागीदारी प्रोत्साहित करना।
ग्रामीण और शहरी क्षेत्रों के लिए गैर-कृषि क्षेत्र में सूक्ष्म उद्यमों की स्थापना के माध्यम से रोजगार के अवसर पैदा करने के लिए प्रधानमंत्री रोजगार सृजन कार्यक्रम ।
ऋण वितरण प्रणाली को मजबूत करने के लिए ऋण गांरटी योजना  और कोलेट्रल और तीसरे पक्ष की गारंटी की परेशानी के बिना सूक्ष्म और लघु उद्यमों को ऋण के प्रवाह की सुविधा प्रदान करती है।
क्लस्टर विकास कार्यक्रम  मौजूदा क्लस्टरों में सामान्य सुविधा केंद्रों  की स्थापना और मौजूदा औद्योगिक क्षेत्रों/संपदाओं/फ्लैटेड फैक्ट्री कॉम्प्लेक्स के उन्नयन के लिए अनुदान के रूप में वित्तीय सहायता प्रदान करके क्लस्टर विकास दृष्टिकोण को अपनाकर सूक्ष्म और लघु उद्यमों की उत्पादकता और प्रतिस्पर्धात्मकता को बढ़ाने के लिए है। ।
एमएसएमई के बीच जीरो डिफेक्ट जीरो इफेक्ट  कार्य प्रणालियों के बारे में जागरूकता पैदा करने और उन्हें जेडईडी प्रमाणन के लिए प्रेरित व प्रोत्साहित करने के लिए एमएसएमई सस्टेनेबल  प्रमाणन, जिसमें सूक्ष्म उद्यम को जेडईडी प्रमाणीकरण की लागत पर 80 प्रतिशत सब्सिडी मिलती है।
यह जानकारी सूक्ष्म, लघु और मध्यम उद्यम राज्य मंत्री श्री भानु प्रताप सिंह वर्मा ने आज राज्यसभा में एक प्रश्न के लिखित उत्तर में दी।
राष्ट्रपति सचिवालय
राष्ट्रपति अनुसंधान और प्रौद्योगिकी विकास के लिए कल विजिटर्स अवॉर्ड प्रदान करेंगे
राष्ट्रपति श्री रामनाथ कोविंद कल राष्ट्रपति भवन में केंद्रीय विश्वविद्यालयों के उपकुलपतियों के साथ बैठक के दौरान मूल एवं व्यावहारिक विज्ञान के साथ ही मानविकी, कला और सामाजिक विज्ञान के क्षेत्र में अनुसंधान के लिए विजिटर्स अवॉर्ड प्रदान करेंगे। राष्ट्रपति प्रौद्योगिकी विकास के लिए भी विजिटर्स अवॉर्ड प्रदान करेंगे।
मूल एवं व्यावहारिक विज्ञान में अनुसंधान के लिए संयुक्त रूप से विजिटर्स अवॉर्ड दो विद्वानों को दिया जाएगा। मध्य प्रदेश के सागर में स्थित डॉक्टर हरिसिंह गौर विश्वविद्यालय के फार्मास्यूटिकल विज्ञान विभाग के प्रोफेसर संजय के. जैन को फोलिक एसिड संयुग्मित लिपोसोम का उपयोग करके दवा वितरण प्रणाली के विकास में उनके योगदान के लिए अवॉर्ड दिया जाएगा। इससे विषाक्तता, खुराक, परहेज और कैंसर का इलाज खर्च कम करने में मदद मिलेगी। अवॉर्ड के दूसरे विजेता असम में तेजपुर विश्वविद्यालय में आण्विक जीव-विज्ञान और जैव-प्रौद्योगिकी विभाग के प्रोफेसर आशीष कुमार मुखर्जी हैं जिन्हें देश के अलग-अलग हिस्सों से सांप के जहर के घटकों की आणविक जटिलता और विषाक्तता पर उनके अनुसंधान के लिए पुरस्कृत किया जाएगा।
मानविकी, कला और सामाजिक विज्ञान के क्षेत्र में अनुसंधान के लिए विजिटर्स अवॉर्ड तेलंगाना में हैदराबाद विश्वविद्यालय के मानविकी स्कूल के अंग्रेजी विभाग में प्रोफेसर प्रमोद के. नायर को वंचितों के लिए कविता, संस्मरणों और कहानियों, भोपाल गैस त्रासदी और अन्य विषयों पर उनके शोध और प्रकाशनों के लिए दिया जाएगा।
प्रौद्योगिकी विकास के लिए विजिटर्स अवॉर्ड जवाहर लाल नेहरु विश्विद्यालय, दिल्ली में स्कूल ऑफ लाइफ साइंसेज के प्रोफेसर अश्विनी पारिक को अगली पीढ़ी के विशेष चावल के विकास के लिए प्रदान किया जाएगा। इसमें कृषि आय बढ़ाने की क्षमता है।
प्रत्येक श्रेणी में विजेताओं का चयन करने के लिए सभी केंद्रीय विश्वविद्यालयों से ऑनलाइन आवेदन आमंत्रित किए गए थे। राष्ट्रपति के सचिव श्री संजय कोठारी की अध्यक्षता में एक चयन समिति ने विजेताओं का चयन किया।
रक्षा मंत्रालय
राष्ट्रीय समुद्री दिवस के अवसर पर 01 से 05 अप्रैल के बीच एनसीसी कैडेटों द्वारा समुद्र तटों और जल स्रोतों की सफाई
'पुनीत सागर अभियान' निरन्तर जारी रहने वाला अभियान
प्रधानमंत्री श्री नरेन्द्र मोदी की परिकल्पना को ध्यान में रखते हुए, राष्ट्रीय कैडेट कोर  ने प्लास्टिक और अन्य प्रकार के कचरे की नदियों और झीलों सहित समुद्र तटों/ समुद्र के किनारे और अन्य जल स्रोतों को साफ करने के लिए एक राष्ट्रव्यापी प्रमुख अभियान 'पुनीत सागर अभियान' शुरू किया है। 'पुनीत सागर अभियान 2022' का प्रारंभिक चरण राष्ट्रीय समुद्री दिवस के अवसर पर 01-05 अप्रैल, 2022 के बीच भव्य तरीके से आयोजित किया जा रहा है। एनसीसी के सभी 17 राज्य निदेशालयों के 1.5 लाख से अधिक कैडेट विभिन्न कार्यों में भाग ले रहे हैं, जिसका लगभग 50 लाख नागरिकों की आबादी पर सकारात्मक प्रभाव पड़ रहा है।

पिछले साल दिसम्बर में आयोजित कार्यक्रम काफी लोकप्रिय हुआ था, जिसमें 127 तटीय क्षेत्र की एनसीसी इकाइयों के लगभग 3.9 लाख कैडेटों ने महीने भर चले अभियान में भाग लिया, जो 01 दिसम्बर से 30 दिसम्बर 2021 के बीच आयोजित किया गया था और इस दौरान लगभग 19 टन प्लास्टिक कचरा इकट्ठा किया गया। इसकी अपार सफलता को देखते हुए, यह निर्णय लिया गया कि 'पुनीत सागर अभियान' को एक निरन्तर चलने वाले कार्य के रूप में लिया जाएगा, जिसे पूरे वर्ष सभी एनसीसी इकाइयों द्वारा संचालित किया जाएगा।

अभियान का उद्देश्य स्थानीय लोगों को 'स्वच्छ भारत' के बारे में जागरूक करना और उन्हें संवेदनशील बनाना है। समुद्र तटों और नदी के किनारों को साफ रखने के महत्व के बारे में स्थानीय आबादी और आने वाली पीढ़ियों के बीच जागरूकता बढ़ाने के लिए इसकी परिकल्पना की गई है। विभिन्न स्थानों पर चित्रकला एवं पोस्टर निर्माण प्रतियोगिताएं, निबंध लेखन, कविता, लेख लेखन, वाद-विवाद प्रतियोगिताएं आदि भी आयोजित की जा रही हैं। एनसीसी कैडेटों के साथ बड़ी संख्या में देश भर से एनसीसी के पूर्व छात्र, स्थानीय लोग और पर्यटक भी शामिल हो रहे हैं। इस अभियान को व्यापक लोकप्रियता मिली जिसका उल्लेख प्रधानमंत्री नरेन्द्र मोदी ने अपने 'मन की बात' कार्यक्रम में किया था।
कार्मिक, लोक शिकायत एवं पेंशन मंत्रालय
केन्द्रीय मंत्री डॉ. जितेंद्र सिंह ने ऊधमपुर और डोडा जिलों में देविका तथा पुनेजा सेतुओं का किया शुभारम्भ
सेतु परियोजनाओं से क्षेत्र में विकास के एक नए युग की होगी शुरुआत : डॉ. जितेंद्र सिंह
केन्द्रीय उत्तर पूर्व क्षेत्र विकास राज्य मंत्री , पीएमओ, कार्मिक, लोक शिकायत एवं पेंशन, परमाणु ऊर्जा एवं अंतरिक्ष राज्य मंत्री डॉ. जितेंद्र सिंह ने आज आभासी मंच के माध्यम से जम्मू और कश्मीर में ऊधमपुर और डोडा जिलों में दो अहम सेतु क्रमशः देविका और पुनेजा का शुभारम्भ किया।
डीजी, बीआरओ लेफ्टिनेंट जनरल हरपाल सिंह की उपस्थिति में ऊधमपुर जिले में 10 मीटर लंबे देविका सेतु का शुभारम्भ करते हुए डॉ. जितेंद्र सिंह ने कहा कि क्षेत्र के लोगों की 70 साल पुरानी मांग अब पूरी हो गई है, जो क्षेत्र में यातायात की समस्या के लिए परिवर्तनकारी साबित होगी। उन्होंने कहा कि यातायात की व्यस्तता दूर करने और ऊधमपुर शहरी क्षेत्र की विकास संबंधी जरूरतों को पूरा करने के अलावा देविका सेतु से सेना के काफिलों और वाहनों की सुगम आवाजाही में भी सहायता मिलेगी। उन्होंने कहा कि इस सेतु को 75 लाख रुपये की लागत से एक वर्ष की अवधि में बनाया गया है और इसके लिए बीआरओ विशेष सराहना का पात्र है, क्योंकि उन्हें महामारी के दौरान लॉकडाउन, मजदूरों की कमी जैसी चुनौतियों और अन्य स्थानीय समस्याओं से भी जूझना पड़ा।
डॉ. जितेंद्र सिंह ने कहा कि सेतु परियोजना के आभासी शुभारम्भ से प्रधानमंत्री श्री नरेन्द्र मोदी का विजन भी रेखांकित होता है जिसके अनुसार, आधिकारिक औपचारिकताओं की प्रतीक्षा किए बिना जनता से जुड़ी परियोजनाओं को जल्द से जल्द पूरा किया जाना चाहिए। उन्होंने कहा कि बीआरओ ने बुनियादी ढांचा संबंधी दिक्कतों को दूर करने के लिए पिछले 4-5 साल के भीतर क्षेत्र में प्रसिद्ध अटल सेतु केबल ब्रिज सहित 200 से ज्यादा सेतु का निर्माण किया है।
केन्द्रीय मंत्री ने बीआरओ द्वारा डोडा जिले में भदेरवाह में 4 करोड़ रुपये की लागत से बनाए गए 50 मीटर लंबे पुनेजा सेतु का भी शुभारम्भ किया। बैसोली-बानी-भदेरवाह मार्ग जम्मू और ऊधमपुर से गुजरे बिना पठानकोट  से डोडा, किश्तवार, भदेरवाह और कश्मीर घाटी को जोड़ने वाला एक अहम संपर्क मार्ग है। डॉ. जितेंद्र सिंह ने कहा कि नई संपर्क और बुनियादी ढांचा परियोजनाओं से डोडा विकास के एक नए केन्द्र के रूप में उभरकर सामने आएगा।
डॉ. जितेंद्र सिंह क्षेत्र में पिछले 5-6 साल में सड़क और सेतु परियोजनाओं के अलावा मेडिकल और इंजीनियरिंग कॉलेजों, रेडियो स्टेशन, नेशनल इंस्टीट्यूट फॉर हाई एल्टीट्यूड मेडिसिनल प्लांट्स जैसी विभिन्न विकास परियोजनाओं का उल्लेख करते हुए कहा कि इससे श्री नरेन्द्र मोदी की अगुआई वाली सरकार के अंतर्गत विकास के नए प्रतिमान प्रदर्शित होते हैं।
इस अवसर पर बीआरओ में डीजी लेफ्टिनेंट जनरल हरपाल सिंह, ऊधमपुर और डोडा के निगम आयुक्त तथा डीसी, सिविल सोसायटी के सदस्यों तथा बीआरओ और अन्य कर्मचारी उपस्थित रहे।